《龙渊义塾记》
明代·宋濂

至正十三年九月某甲子，括苍章君溢，新建龙渊义塾成。

龙渊即龙泉，避唐讳更以今名。相传其地即欧冶子铸剑处，至今有水号剑溪焉。山深而川阻，与通都大邑相去远或二三百里，虽至近亦且半之，乡闾之子弟无所于学。章君之先世尝以为病，谋创桂山、仙岩两书院，以无恒产，未几而而皆废。章君深忧之，与诸子计曰：“无田是无塾也，其奚可哉？”遂樽节凡费，而用其余斥田至一百五十亩。其妻党陈京兄弟闻之，以曾大父适斋先生所遗二百三十亩有畸来为之助。章君曰：“吾事济矣！”乃卜地官山之阴，创燕居以奉先圣，而先师为之配，春与秋行舍菜之礼。

旁列四斋：曰逊敏，曰知通，曰敬乐，曰博约，以居弟子员。后敞正义堂，月旦、十五日鸣鼓，集多士，以申饬五伦之教。前建大门，榜之曰“龙渊义塾”，劈其修途，以达于东西。灌木嘉篁，前后蔽荫，盖郁然云。

岁聘行经修明之士以为讲师，诸生业进者，月有赏；才颖家单不能裹粮者，资之使成；其不帅教者，罚及之。田赋之出入，主塾事者司焉。日用有籍，月考朒赢，岁二会其数，有余则他贮，益斥田以广其业。石华、象溪二所复设别塾，以教陈氏族子之幼者，俟其长，乃赴龙渊受业。此其大凡也。

江浙行省参知政事石抹公闻而嘉之，檄本郡免其科繇，俾无有所与、章君既列条教，序而刻诸石，复惧来者不能保其终也，伻来，请濂记之。

惟古者之建学也，虽其为制有小大之殊，而所以导民衷、扶世防者则一也。龙泉旧为浙水东文献之邦，水心叶氏正则、西山真氏希元，后先以学鸣，声感气求，籁鸣机动，掇巍科而典雄藩者声华相望，一时文物，固尝盛矣。距今未及百年，而继之者鲜也，岂俗尚不同，遽有古今之异哉？亦系乎学之兴衰为何如尔？

章君有见于斯，不效于时俗封殖吝固以为肥家之计，乃辟塾聘师，以克绍先世之徽猷，其立志甚弘，而为功甚溥。陈京兄弟乐善好义，以助其成，自非适斋涵濡之泽，亦岂能至于是哉？

章君子之若孙，当夙夜以继志为事，毋丰己以自私，毋蠹蘖其间以启争端，毋狎非类而斁厥彝训，毋植朋党而互相低昂，庶几不负章君之意。脱有违于是，陈氏之中有端亮者宜匡正之。陈氏或不我屑也，则乡尹里师岂无勇于为义者。咸得纠之。乡尹里师又不我屑也，则县大夫之贤者，宜抚树而振发之。是则章君之塾可相传于无穷。虽然，无以远虑为也，夫具人之形体者，孰无人心哉！苟读濂文，宜战兢保守之，弗暇矧敢坏。因书之以为记。

作者简介：宋濂（1310—1381）字景濂，号潜溪，别号玄真子、玄真道士、玄真遁叟。汉族，浦江（今浙江浦江县）人，元末明初文学家，曾被明太祖朱元璋誉为“开国文臣之首”，学者称太史公。宋濂与高启、刘基并称为“明初诗文三大家”。他因长孙宋慎牵连胡惟庸党案而被流放茂州，途中病死于夔州。他的代表作品有《送东阳马生序》、《朱元璋奉天讨元北伐檄文》等。